送趙夷仲南歸
作者：陳造
朝代：宋

paragraphs: 離索老不堪，應接意多遻。
愛者挽不留，惡者推不去。
道人心如水，胡復生愛惡。
方厭塵瞇眼，倏驚瓊爲樹。
趙侯南州英，中抱經世具。
碧巖紫電耀，翠竹青鸞翥。
聯翩拜新作，一一彈丸句。
傾蓋得此友，霽月破愁霧。
交君良恨晚，別我用許遽。
溽暑挾旱氣，河底車取路。
在客身爲本，食眠要將護。
燕子遡北風，端許問尺素。